ตลท.เพิ่มงบลงทุนก่อสร้างอาคารเพิ่มอีก300ล.
ตลท.เพิ่มงบก่อสร้างอาคารตลาดหลักทรัพย์แห่งใหม่ อีก 300 ล้านบาท เป็น1.9 พันล้านบาท
15 มิ.ย. 2553

ตลท.เพิ่มงบก่อสร้างอาคารตลาดหลักทรัพย์แห่งใหม่ อีก 300 ล้านบาท เป็น1.9 พันล้านบาท 
นายสมพล เกียรติไพบูลย์ ประธานกรรมการ ตลาดหลักทรัพย์แห่งประเทศไทย เปิดเผยว่า ตลาดหลักทรัพย์ได้ปรับเพิ่มงบลงทุนในการก่อสร้างอาคารตลาดหลักทรัพย์แห่งใหม่ บนถนนรัชดาภิเษกเนื้อที่ 5.24 ไร่ อีกประมาณ 300 ล้านบาท เป็น 1,940 ล้านบาท จากเดิมตั้งไว้ 1.6 พันล้านบาท สาเหตุเนื่องจากจะมีก่อสร้างโครงสร้างเพิ่มเติมอีก 6 ชั้น   
ตามแผนเดิม ตลาดหลักทรัพย์จะก่อสร้างอาคารจำนวน 20 ชั้น โดยเสาเข็มของอาคารสามารถรองรับการก่อสร้างได้ถึง 26 ชั้น และหากมีความจำเป็นต้องการใช้พื้นที่เพิ่มค่อยต่อเติมในอนาคต ซึ่งแนวทางนี้จะก่อให้เกิดความยุ่งยากในการก่อสร้าง เห็นว่าควรจะก่อสร้างเพียงครั้งเดียว และทำให้จำเป็นต้องขยายงบลงทุนเพิ่มเติม 
สำหรับกระบวนการในการดำเนินการก่อสร้างนั้น ตลาดหลักทรัพย์จะหารือกับทางบริษัท อเมริกันอินเตอร์แนชชั่นแนลแอสชัวรันส์ (เอไอเอ) ซึ่งเป็นผู้ได้รับการคัดเลือกเป็นผู้พัฒนาโครงการก่อสร้างศูนย์ธุรกิจตลาดทุน  เพื่อจะได้ว่าจ้างบริษัทผู้ออกแบบบริษัทเดียวกันกับทางเอไอเอ ซึ่งจะทำให้การออกแบบอาคารของตลาดหลักทรัพย์และศูนย์ธุรกิจตลาดทุนเป็นไปในรูปแบบเดียวกัน